DA-man in sop wat OVK namens klein partye aanvat | Netwerk24
Deur Adriaan Basson, News24 11 Mei 2019 12:44
Die DA is besorg oor 'n moontlike botsing van belange deur een van sy raadslede, wat optree as opdraggewende prokureur vir 35 klein politieke partye wat die Verkiesingskommissie (OVK) wil dwing om 'n nuwe verkiesing uit te roep.
Hans-Jurie Moolman. Foto: Verskaf
Hans-Jurie Moolman, 'n deeltydse DA-raadslid in die Tlokwe- plaaslike munisipaliteit in Potchefstroom in Noordwes, is ook 'n praktiserende advokaat by Moolman en Pienaar Ingelyf.
Dié firma het Vrydag aan die OVK geskryf om daarop aan te dring dat 'n onafhanklike firma 'n oudit doen oor bewerings van dubbelstemmery en ander onreëlmatighede tydens die verkiesing.
Moolman het die OVK tot 11:00 Saterdag kans gegee om 'n onafhanklike ouditfirma aan te stel. Indien dit nie gebeur nie, kan verdere regstappe volg – insluitend 'n moontlike aansoek vir 'n hofinterdik om te verhoed dat die uitslae van die verkiesing bekend gemaak word.
Moolman sê hy tree in sy private hoedanigheid op namens die Forum for Service Delivery (F4SD). Hy het nie die DA hieroor ingelig nie, maar sê die party is nou daarvan bewus.
James Selfe, voorsitter van die DA se federale raad, sê sy party is tans in gesprek met Moolman, omdat hulle glo hy het 'n botsing van belange.
"Dit is 'n probleem vir die DA. Hy (Moolman) hou vol hy werk in 'n adviserende kapasiteit en tree nie namens hulle op nie, maar ons dink dit is blote semantiek. Dit is 'n duidelike probleem." - News24